
HOTĂRÂRE

cu privire la monitorizarea emisiunii televizate „Bună dimineaţa!”
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărîrea Consiliului de Observatori nr.1/3 din 09.02.2007,
în urma examinării informației privind monitorizarea emisiunii televizate „Bună dimineaţa!”, prezentată de Raisa Lozinschi-Hadei, Viorica Meșină-Prodan, Aurelia Peru-Balan și Viorica Bogatu – membri ai Consiliului de Observatori,
Consiliul de Observatori
HOTĂRĂŞTE:
1. Se ia act de Informația privind monitorizarea emisiunii „Bună dimineaţa!” (se anexează).
2. Anexa Informația privind monitorizarea emisiunii „Bună dimineaţa!” este parte integrantă a prezentei hotărâri.
3. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 7 membri ai Consiliului de Observatori: „pentru” – V.Bogatu, L.Călugăru, D.Deleu, P.Grozavu, R.Lozinschi-Hadei, V.Meșină-Prodan, A.Peru-Balan, E.Rîbca,; „contra” – D.Deleu, V.Țapeș.
Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu
Anexă
Informație privind monitorizarea emisiunii „Bună dimineaţa!”
Producător: Gutiera Prodan

Tipul emisiunii: informativ

Tematica: divertisment

Periodicitatea: zilnic, de luni până vineri

Ora difuzării: 7.10

Durata: 1 oră şi 40 min

Prezentatori: Olesea Bereşteanu şi Irina Staver

Monitorizarea ediţiilor din 4, 5 şi 8 octombrie 2012

Raisa Lozinschi-Hadei

„Bună dimineaţa”, emisiunea matinală a postului public de televiziune „Moldova 1”, este una care are un mesaj pozitiv pentru telespectatori, înţesată cu rubrici diverse, invitaţi în platou, reportaje etc., care o dinamizează. De cele mai dese ori, însă, calitatea acestora este joasă.
Lucruri de remarcat:
* Noua prezentatoare, Olesea Bereşteanu, este o prezenţă plăcută şi este mai pregătită din punct de vedere profesional decât ceilalţi prezentatori de până acum pentru acest rol.

* Diversele elemente ale emisiunii – rubrici, reportaje, interviuri, sondaje, dinamizează emisiunea şi exclud vorbăria din platou.

* Prezentatoarea îşi exercită şi meseria de reporter, lucru salutabil, destul de des întâlnit şi la alte televiziuni care urmăresc să aibă un randament mai mare al muncii în redacţie.

* Pe crawl-ul din josul ecranului sunt informaţii utile, cum ar fi date despre starea vremii, eventuale deconectări, curiozităţi, calendar etc., care nu necesită timp de emisie suplimentar, în cazul în care ar fi citite în faţa camerei de luat vederi.

* Gimnastica prezentă în fiecare ediţie este de salutat, inclusiv felul în care este realizată, doar că această rubrică nu are generice.

* Remarcăm faptul că s-a ţinut cont de unele recomandări din monitorizările anterioare de către membrii Consiliului de Observatori.
Chestiuni tehnice:

* Inscripţia care prezintă denumirea emisiunii afişată în studio „Bună Dimineaţa”, cu „N”-ul mare din mijloc, cu „ţ”-ul de culoare galbenă şi fără diacritice face denumirea ilizibilă şi grafic arată nereuşit.

* Imaginea generală a studioului din debutul emisiunilor, cu tot cu camere şi cameramani, ar trebui să ţină de „bucătăria” internă a emisiunii. Iar faptul că în emisiunea din 4 octombrie 2012 se aud tocurile prezentatoarei care vine să deschidă emisiunea, e deranjant.

* Nu toate rubricile au generice care să le definească începutul şi sfârşitul cum ar fi, de exemplu, în cazul rubricilor „Top alimente”, „Viaţa mondenă”, „Curiozităţi” etc.

* Intervievaţii, studenţi şi elevi, din subiectele cu profesoara de limbă română de la liceul „Mircea Eliade” din 5 octombrie şi cel din 8 octombrie privind studierea limbii chineze în Republica Moldova nu sunt prezentaţi cu burtiere.
* În minutul 40.30 din partea a doua a emisiunii din 8 octombrie, se aude şoaptă în emisie: „Olesea, ia, te rog, diploma”.
* Invitata în studio din partea a doua a emisiunii din 8 octombrie nu ştie ce cântec urmează să cânte în emisie.

* Pe un cont al emisiunii „Bună dimineaţa!” de pe facebook ultima postare datează din luna mai 2011 şi are tocmai 6 prieteni. Alt cont, mai recent, nu este actualizat la zi prin plasarea unor elemente ale emisiunii „de azi” în timp util pentru popularizarea acesteia, dar preferă să plaseze, de exemplu, un link al revistei „Viaţa ta” cu care are legătură directă producătorul emisiunii.

Calitatea subiectelor:

Emisiunea din 4 octombrie

* Pregătirea pentru interviu şi reacţia în timpul interviului:

Ministrul Şalaru vorbeşte în emisiunea din 4 octombrie despre strângerea bateriilor uzate în ghene speciale amenajate în unele supermarketuri. Prezentatoarea nu reacţionează să întrebe de ce anume aici, fiindcă, se ştie, cumpărătorul nu aruncă neapărat bateriile vechi în momentul în care îşi cumpără unele noi, deci care e raţionamentul? „Financiar, ne putem permite”, concluzionează prezentatoarea, după ce Şalaru spune că fabrica de la Buzău de prelucrare a bateriilor uzate a costat 800 de mii de euro „o investiţie destul de serioasă”.
* Ideea de a urmări un desen realizat de protagonişti de la început până la sfârşit este reuşită în reportajul privind familia de pictori, dar, din păcate, o regăsim abia spre final. Familia prezentată este „de pictori” şi pe parcurs putem vorbi şi despre faptul că aceasta creşte producţie ecologică. Dar, în primul insert pus pe post cu protagoniştii, aceştia vorbesc despre cum au făcut ei cunoştinţă. Era de preferat o prezentare a lor, ce fac, ce lucrări au, unde s-au remarcat, să ştim exact despre cine este vorba. Remarcăm că acest reportaj este prea lung – de la min. 20.50 până la 27.50, deci de şapte minute. Limbajul reportajului e prea exagerat în fraze despre filozofia vieţii.

* Reportajul despre şcoala de meserii de la Bubuieci din aceeaşi ediţie seamănă cu un fel de publicitate făcută instituţiei, deşi parcă nu suntem în perioada de admitere. Accentul trebuia pus pe ce se face la această şcoală de meserii şi ce fac absolvenţii după ce pleacă de aici, nu să apară studenţi care să spună de ce au ales să vină să studieze aici „la sugestia mamei” etc.

* La rubrica „Viaţa Mondenă” nu se spune nimic despre vedete autohtone, adică cele care locuiesc pe teritoriul în care difuzează postul TV. Numai un subiect privind amânarea concertului „Holograf” vizează locuitorii de aici. În rest, prezentatorul rubricii îşi permite tot felul de glume, unele neînţelese, şi deşi este un material pregătit din timp, bâlbele sunt destul de dese.
* Subiectul cu tânăra care îi învaţă pe miri să danseze la nuntă este inspirat. Chiar dacă protagonista este invitată în studio, poate era necesar de pus pe post şi nişte secvenţe video cu dansuri ale mirilor, inclusiv „mai deocheate”, aşa cum povesteşte invitata.

* Prezentatoarea ţine neapărat să facă o urare pentru profesori, deşi e 4 octombrie şi a doua zi mai urmează o ediţie de „Bună dimineaţa!”. „La mulţi ani, dragi profesori… Noi ne revedem luni dimineaţă”, mai spune ea, deşi e abia joi şi vineri urmează altă ediţie, chiar dacă e prezentată de altcineva. Poate era cazul să fie specificat acest lucru. Culmea e că lunea viitoare, această prezentatoare nu s-a „revăzut” cu telespectatorii, emisiunea fiind prezentată de colega ei care fusese şi vineri, de Ziua Profesorilor.
Emisiunea din 5 octombrie:

* Prezentatoarea emisiunii anunţă rubrica „Top alimente” printr-o poezie.

* Rubrica „Curiozităţi” din 5 octombrie, cu voce după cadru, conţine aceleaşi informaţii pe care le-am citit cu o zi mai înainte pe banda de jos a ecranului. De ce trişăm? Nu avem cu ce umple spaţiul emisiunii?

* Rubrica „Viaţa mondenă” prezintă tot numai ştiri despre vedete din afară.

* Revin curiozităţile cu o apariţie stranie de acum un an pe cer la Moscova în minutul 17.50 din partea a II-a a emisiunii. De ce dăm subiectul după un an? Poate între timp a apărut şi dezlegarea misterului…

*În minutul 23.40, prezentatoarea vorbeşte despre sport la general şi, deodată, porneşte un subiect în care cineva zice „am ales să fac acest sport…”. Care sport? Nu este clar, deşi pe fundal „se luptă” nişte copii. Abia peste un minut de subiect, antrenorul face lumină, este vorba de taekwondo. La finalul materialului, în minutul 27.20, reporterul pronunţă cuvântul „taekwondo”. Nu este un reportaj lucrat profesionist.
Emisiunea din 8 octombrie:

* Prezentatoarea emisiunii e şi reporter, lucru de salutat. În reportajul despre familia de bătrâni intelectuali de la Budeşti, realizat de ea, reporterul concluzionează că „azi suntem în era tehnologiei şi nu avem valori…” Este mai indicat ca acest lucru s-o spună interlocutorii cu argumentele de rigoare şi nu reporterii.

* În minutul 24 se face legătura prin telefon cu „directorul” Institutului de Horticultură şi Tehnologii Alimentare, Emil Rusu, cu care se vorbeşte despre bilanţul Zilei Naţionale a Vinului. Emil Rusu începe intervenţia prin a face o rectificare, nu este director, ci „specialist principal” la Institut. Lucrurile acestea nu ar trebui să se ştie din timp, ca să nu apară situaţii jenante în direct?
* Curiozităţile prezentate în ediţie sunt foarte reuşit alese – despre cea mai longevivă familie, cei mai mulţi oameni în vârstă care sunt în Japonia. Mai potrivit, însă, era dacă acestea apăreau pe post pe 1 octombrie, când e marcată Ziua Internaţională a oamenilor în etate.

* În minutul 1 din partea a doua a emisiunii vedem aceeaşi persoană în sondajul realizat care răspunde la o întrebare, după ce în emisiunea anterioară a răspuns şi în cadrul altui sondaj când a fost întrebat dacă are câine şi dacă s-a împrietenit cu el. Sondajele se fac „la pachet” la Moldova 1?

* Prezentatoarea îl prezintă pe Nicolae Buceaţchi şi acesta începe imediat să citească un grupaj de ştiri sportive. Telespectatorului nu i se explică că este vorba de o nouă rubrică. Buceaţchi citeşte, comentează imagini „în direct”, lucru făcut neprofesionist. Emisiunea „Bună Dimineaţa!” are o pauză în care pe post sunt puse ştiri în care s-ar putea regăsi şi cele sportive, ca şi în alte buletine pe parcursul zilei, precum şi în emisiunea de profil care are loc săptămânal la „Moldova 1”. De ce şi la „Bună dimineaţa!”?

* Excesul de zel al moderatoarei exprimat la prezentarea „marii artiste” Dida Drăgan este pus imediat la punct de către însăşi Dida Drăgan.

Limbajul prezentatorilor:

* În reportajul din 4 octombrie despre Grădina Botanică reporterul zice „bat alarma”. E un text realizat cu cel puţin o zi înainte şi a existat timp pentru verificări – corect e a da, a suna alarma.

* Prezentatoarea îl întreabă, tot în emisiunea din 4 octombrie, pe ministrul Ecologiei invitat în platou: „Care sunt scopurile şi obiectivul principal…?”. Scop şi obiectiv sunt unul şi acelaşi lucru.

* „Natura şi mediul ambiant trebuie păstrat, trebuie iubit”, zice prezentatoarea în min. 20 din emisiunea din 4 octombrie, fără să facă acordul necesar.

* „Fără chimicalii” pentru producţia ecologică crescută de pictorii cărora le-a fost dedicat un reportaj de 7 minute în aceeaşi ediţie, deşi corect e chimicale.

* Dumitru Alexei, prezentatorul rubricii „Viaţa mondenă”, încearcă să preia legătura de la prezentatoare în minutul 19 din partea a doua a ediţiei din 4 octombrie, spunând că şi vedetelor le plac „patrupeţii”, în loc de „patrupezi”.
* Prezentatoarea anunţă, în minutul 33.30 din emisiunea din 8 octombrie, „câteva curiozităţi legate despre bani”.

* „Împotriva englejilor”, zice în minutul 9.00 din partea a II-a a emisiunii din 8 octombrie reporterul care continuă pronunţând „subect” şi „senator”, ultimul cuvânt cu accent pe a.

* Nu toate vocile care citesc după cadru sunt plăcute auzului (în special cea de la rubrica „Top alimente”).
Greşeli pe crawl:

* Pe banda din josul ecranului scrie „Patru octombrie”, „Cinci octombrie”, dar datele se scriu întotdeauna cu cifre.
* Datele meteo sunt adesea neredactate din punct de vedere gramatical: „La sud amiaza va aduna 26 de grade Celsius”, în loc de „La sud, se vor înregistra 26 de grade Celsius la amiază”, pe 8 octombrie „norii, însă se risipesc” şi „…variabil, şi nu vor cădea…”, în loc de „norii, însă, se risipesc” şi „…variabil şi nu vor cădea…”.

* „În două vineri a lunii”, scrie pe bandă la minutul 17.00 din a doua parte din 4 octombrie, lipsind acordul „ale”.

* Emisiunea din 8 octombrie e pe final, dar pe crawl vedem încă textul cu „aşteptăm mesajele dvs. la numărul…”. Şi nu am observat niciun mesaj venit de la telespectatori în nicio ediţie din cele monitorizate, deşi îndemnul este făcut destul de des în emisiune. Nu există feedback?
Concluzii şi recomandări:

* Emisiunea matinală de la „Moldova 1” cedează mult în faţa emisiunilor analoage de la alte posturi de televiziune din Republica Moldova care sunt mai „vii” şi mai „interesante”, pornind chiar la decor.

* În emisiune nu se reacţionează întotdeauna la evenimentele zilei, cu subiecte pregătite din timp sau cu legături în direct de la faţa locului, invitaţi importanţi de peste hotare etc. De regulă, se dă preferinţă subiectelor „uşoare”, de divertisment, deşi pe parcursul zilei se întâmplă şi altfel de evenimente, iar rolul informativ al emisiunii se reduce la „informaţii de divertisment”.

* Reportajele făcute pentru emisiune sunt rare şi, deseori, ideile nu sunt originale şi sunt realizate neinteresant. E de remarcat reportajul care a apărut în „Bună dimineaţa!” de pe 15 octombrie curent despre tramvaiele din Chişinău, subiect însă preluat de la ştiri.

* Ponderea subiectelor realizate din internet este destul de mare (ştirile IT, viaţa mondenă, recomandarea de filme, curiozităţile, top alimentele etc.).

* Este necesară o coordonare mai bună între producător, prezentator, regie, astfel încât să nu apară situaţii jenante în emisie (prezentatoarea nu ştie cine are microfon sau nu la subiectul cu protecţia animalelor, o invitată nu ştie ce piesă urmează să cânte etc.).
* Viaţa din mediul rural unde, se ştie, există cei mai mulţi telespectatori ai postului „Moldova 1” aproape că nu este reflectată.
* În situaţia creată, când actuala echipă nu e în stare să ofere mai mult, ar fi necesar ca administraţia de la „Moldova 1” să anunţe un concurs de proiecte, inclusiv pentru echipe din afara instituţiei, în rezultatul căruia să fie aleasă o variantă de emisiune matinală competitivă.
Monitorizarea ediţiilor din 9 şi 10 octombrie 2012

Aurelia Peru-Balan
9 octombrie, Partea I
Prezentatoare: Beresteanu Olesea
Machetare:
În intervalul de timp 7.11-8.00 au fost difuzate 8 subiecte, inclusiv rubrica comercială Știri IT (3min.).
Prima parte a ediției a conținut 4 rubrici permanente: Gimnastica, Alimentația sănătoasă, Informații socio-economice, Știri mondene.
Au fost realizate 2 interviuri pe platou: cu Ion Priguza, șef direcția Sindicate – 9 minute, cu interpreta Galina Gherman, însoțită de 3 persoane – 16 minute.
Partea II
Machetare:

Conține 7 subiecte, inclusiv 2 interviuri din platou – unul de 9 minute, celălalt – 10 minute.
8.44-8.54 pe platou s-au aflat compozitorul M.Stârcea și dirijorul O.Colleiza.
Rubrica Cinematografie – zilnică, susținută de redactorul Dumitru Alexei. Durata – 5 minute. Nu este clară sursa de informare. Probabil, materialele sunt culese de pe youtube.com. Nu văd relevanța acestei rubrici. Or, peliculele despre care ne vorbește prezentatorul nu sunt demonstrate în cinematografele din capitală, iar multe din ele sunt învechite.
Fișa de post. Ambele rubrici susținute de D.Alexei sunt inspirate de pe Internet. La ce se rezumă activitatea de creație a unui redactor?
Rubrica Ce spun astrele, prezentată de Mariana Vutcariov, netitulară.  Consider exagerat onorarul doar pentru susținerea acestei rubrici. Alte contribuții la realizarea ediției nu au fost sesizate.

O rubrică reușită, care se încadrează perfect într-o ediție matinală – Fotografiile vorbesc.
Prestația prezentatoarei: prezență agreabilă, limbaj acceptabil.

Concluzii și recomandări:
Toate rubricile sunt oportune pentru ediția matinală. Muzica de fundal este dominantă. Nu in toate cazurile este nevoie de ea.

Rubrica Știrile mondene inserează informații numai despre personalități din show-businessul internațional. Creativitatea jurnalistică ar presupune culegerea de  informații și la nivel național.
Prea mult timp a fost oferit grupului interpretei Galina Gherman – 16 minute. Ridică semne de întrebare privind gradul de notorietate a interpretului și compozitorului italian Mezzeo. Încercările subsemnatei de a găsi informații suplimentare despre compozitorul italian au eșuat. Surse de pe Internet nu ne oferă nimic. Prestația scenică a acestuia, de asemenea, provoacă semne de întrebare. În mare, cele 16 minute pot fi percepute ca un demers publicitar vizavi de spectacolul „Coctail de toamnă”.
Un singur reportaj filmat de la o piață agricolă improvizată din capitală.

Interviurile sunt lungi. Domină tematica muzicală (?!), ceea ce nu corespunde cu obiectivele editoriale ale programului matinal la televiziunea publică.
Ediția din 9 octombrie
Prezentatoare: I.Staver

Partea I
2 reportaje filmate – prețurile la produsele agricole la o piață din capitală. Cam aceeași tematică ca și pe 10 octombrie.

Al doilea – lansarea unei mici steluțe în lumea muzicală, la Ialoveni. Aici, as vrea să constatat prezența unor protagoniști anonimi la „Bună dimineaţa!”. Reportajul de 10 minute de spre tânăra interpretă Natalia Moraru este un exemplu edificator în acest sens.

Dar, important că reportajul nu conține nici o secvență muzicală, în schimb este intervievată sora?!. Absolut irelevant. Întrebarea reporterului – inutilă și lipsită  de inspirație: Prin ce este important acest eveniment? (?!)
Partea II

Machetare/Content
Prognoza meteo – o intervenție reușită a dnei Pleșca de la Centrul Hidrometeorologic.

Pe intervalul de timp 8.18-8.26 (7 minute) este inclus un reportaj de la lansarea culegerii de articole, semnate de Iu.Roșca „Note optimiste ale unui creștin-democrat”.

Prezentatoarea vorbește despre o recentă lansare. Text primitiv: La matinal se lansează nu numai vedete muzicale, dar   și politicieni... Roșca se lansează?
Urmează un reportaj care nu se încadrează ca format în concepția ediției matinale.

Mai mult, lansarea a avut loc cu patru luni în urmă – la 27 mai. Prin urmare, este un caz de inducere în eroare a telespectatorului. Chiar dacă nu este vorba de un subiect cu „durata mica de păstrare”, după 4 luni să pui pe post – e prea impertinent.
La 8.29-8.38 în platou este invitat Igor Zaharia, șef serviciu Transport Naval.
Prezentatoarea nu este atentă la ceea ce afirmă intervievatul. Astfel, după ce acesta constată că ruta Giurgiuleşti-Stambul-Giurgiulești este suspendată, prezentatoarea întreabă: Și totuși, de unde pot fi procurate biletele la ruta G-S-G? Apoi întrebarea: Cu ce probleme se confruntă transportul naval? - iese definitiv din retorica unei ediții matinale. Secvența amintea o secvență din emisiunea Accente economice.

Concluzii și recomandări:
1. Se cere de identificat diapazonul tematic pentru ediția matinală. Lucru care lipsește cu desăvârșire actualmente. Lipsa concepției editoriale duce în derută telespectatorul care nu știe ce producție televizată îi poate oferi programul în cauză. Unele rubrici poartă un caracter mai mult butaforic, decât util. De exemplu, Cinematografia.

2. Urmează de revăzut fișele de post ale angajaților, precum și oportunitatea menținerii angajaților netitulari, care apar în emisie directă/montaj fără o preselecție de concurs. Matinalul nu trebuie să fie programul favoriților!
3. Lasă de dorit prestația prezentatoarei Staver, și ea – netitulară. Comite  multe greșeli de exprimare. A ieșit soarele afară...  E o zi tomnatică. Aceasta numai într-o intervenție.

4. Urmează a fi excluse materialele cu tentă publicitară, prezente în programul „Bună dimineaţa!”.
5. Urmează a fi verificate prevederile contractuale pentru rubrica Știri IT.
6. Este prea mare – suspect de mare! – spațiul oferit subiectelor muzicale. Uneori face concurență emisiunii Vedete la bis (dar nu și după calitate).
Rubrici bune la moment: Fotografiile vorbesc, Alimentația sănătoasă.

Astăzi, „Bună dimineaţa!”, în mare, amintește concepția unei emisiuni muzicale. Subiectele lungi, conținutul orientat spre o targetare foarte îngustă,  elimină, spre regret, telespectatorul intelectual și cel cu agendă activă. De ce lipsește revista presei naționale și internaționale? O trecere în revistă a celor mai actuale subiecte dezbătute de cei mai activi bloggeri? Etc., etc.
Drept model optim pentru televiziunea publică consider programul matinal de la canalul francez TV 5. „Muzicalitatea” matinalului de astăzi amintește de matinalul anilor 90. O astfel de concepție este demodată, depășită de timp și nici nu se potrivește pentru un canal public de televiziune. Se cântă suficient la Busuioc TV, Noroc TV etc.

Consider oportun, în contextul elaborării noii grile-cadru, de revăzut concepția emisiei matinale la Moldova 1. Astfel, „Bună dimineaţa!” din lipsă de potențial,  ar putea să dureze o oră, iar la a doua oră – de lansat un talk-show cu tematica sănătății, alimentației sănătoase etc. Aceasta, însă, rămâne la discreția conducerii TV și vine cu titlul de sugestie.
Monitorizarea ediţiilor din 1, 2 şi 3 octombrie 2012

Vitalie Țapeș, Viorica Meșină-Prodan
Prezentatori: Olesea Bereșteanu, Irina Staver, Dumitru Alexei.
Emisiunea „Bună dimineața!”, concepută ca program matinal informativ și de divertisment, are un singur prezentator pe durata întregului program și câțiva prezentatori ai unor rubrici permanente. În perioada monitorizată, pe post de prezentatoare de bază au fost Olesea Bereșteanu și Irina Staver, fiecare, peste o zi.
Structura emisiunii. Având formatul unui show matinal zilnic, emisiunea își îndeplinește în linii mari misiunea. Fiecare emisiune este împărțită în două părți, fiind întreruptă de un buletin de știri, și conține în jur de 19-20 subiecte: câteva rubrici permanente, câteva rubrici săptămânale, 2-3 invitați sau grupuri de invitați în studio și câteva subiecte filmate pe teren. Emisiunea oglindește unele teme  atât sociale, cât și de cultură.
Avantaje. Se încearcă o urmărire a evenimentelor din oraș și din țară. De cele mai dese ori invitații din studio nu sunt întâmplători, dar au o legătură directă cu unele evenimente sau date. De exemplu, d-na Nina Dănilă, o doamnă în vârstă de 85 de ani, cu un stagiu de profesoară de 60 de ani, a fost invitată în studio de ziua oamenilor în etate; Bedros Kirkorov, oaspete al Chișinăului – cu ocazia aniversării lui Constantin Moscovici. Se încearcă o diversitate de subiecte discutate. Se acordă atenție unor subiecte de interes social, cum ar fi educația copiilor, soarta monedei naționale, transportul urban etc.
Dezavantaje. Primul și unul din cele mai serioase handicapuri ale emisiunii este faptul că matinalul nu reușește, totuși, să fie și un program de divertisment.
1. Emisiunea începe cu rubrica „Gimnastică”, care în pofida coapselor frumoase a antrenoarelor de fitness, este încărcată de un limbaj de specialitate greoi. La ora 07.15, îndemnurile de genul „efectuăm genoflexiuni”, sau „simțim contracția mușchilor glutei și a mușchiului croitor” sunt mult prea greoaie și serioase. Realizatorii show-lui au uitat că această rubrică nu se adresează profesioniștilor, ci tuturor grupurilor de vârstă de spectatori și spectatoare. Rubrica nu are propria haină grafică, deși este zilnică.
2. Deseori, în prima parte a emisiunii, adică foarte dimineață, apare și rubrica „Alta Vista”, cu știri IT, care mai e însoțită și de un concurs. Aceasta, de fapt, este o rubrică comercială și nu conține știri despre tehnologiile informaționale, ci, mai degrabă, este o reclamă a produselor rețelei de magazine „Alta Vista”. Iarăși, este o rubrică încărcată de termeni de specialitate și realizată într-un stil greoi.
3. Lipsesc momentele de divertisment, anume în ora cea mai matinală.
4. Lipsește cu desăvârșire umorul, improvizația. Fiind un singur prezentator de bază în studio, lipsește dialogul dintre prezentatori, una din cele mai des întâlnite forme de prezentare a  emisiunilor matinale.

5. Discuțiile cu invitații din studio sunt foarte lungi (de la 7-8 până la 14-17 minute). Invitații nu sunt introduși frumos. De multe ori, nu se cunoaște nimic despre aceștia, iar întrebările prezentatoarelor sunt total lipsite de inspirație, cum ar fi „Vă place studioul nostru?”
6. Multe rubrici permanente nu au haină grafică.
7. Anumite rubrici sânt „de umplutură”. De exemplu, rubrica „Curiozități”, rubrica „Să mai zâmbim un pic”. Aici am putea greși denumirea rubricilor, deoarece, din lipsă de grafică, nu se poate defini exact denumirea ei, iar, prezentatorii acestor rubrici (acolo unde există prezentatori – spre exemplu, rubrica despre filme) își numesc rubrica cu nume aproximative, și de fiecare dată – diferite.

Structura proastă a emisiunii se răsfrânge în modul cel mai direct și asupra conținutului ei.
Conținutul emisiunii. Din punct de vedere al conținutului, emisiunea „Bună dimineața!” nu corespunde scopurilor propuse de show matinal de informare și divertisment. Informarea este superficială. Multe evenimente din viața țării nu sunt oglindite nicicum.
Altă lacună gravă, din punctul nostru de vedere, este lipsa în echipa matinalului a unui editor de texte, a persoanei responsabile pentru contentul emisiunii. Reportaje din teren sunt foarte puține. Reportajele realizate, deseori sunt de o calitate dubioasă, extrem de lungi, cu o tematică neinteresantă și lipsită de importanță. Deseori, comentariul reporterului este însoțit de imagini care nu corespund informației prezentate.

Informațiile de interes social se dau ca de pe banda de știri, fără cea mai mică aprofundare, fără analiză, fără comentarii. De exemplu, dintr-o informație din 1 octombrie aflăm că cetățenii care nu au poliță de asigurare medicală vor fi pedepsiți cu amenzi. Ce fel de lege e aceasta? De când funcționează? Ce spun autoritățile? Ce spun cetățenii? La toate aceste întrebări nu găsim niciun răspuns. Deoarece aceasta și încă două teme (despre finanțarea universităților și despre majorarea compensațiilor medicale) au încăput împreună într-un  minut și 50 de secunde. Pe când muzeul satului din Bubueci s-a ales cu un reportaj de  6 minute.
Se creează impresia că producătorul emisiunii nu urmărește deloc tematica și importanța subiectelor abordate. Subiectele din cadrul unor rubrici sunt selectate la nimereală. De exemplu, în rubrica „Curiozități” din emisiunea din 1 octombrie au fost incluse două subiecte: unul despre diamante, celălalt – despre oi. Iar subiectul despre China, în legătură cu Ziua Națională a Chinei, includea doar o informație sumară despre frumusețea acestei țări, asemenea celor din manualele școlare, colorat cu poze de pe internet. Autorii emisiunii nu beneficiază aproape deloc de accesul la informații.
O rubrică care ne-a atras o deosebită atenție este rubrica despre filme. Prezentatorul acestei rubrici, Dumitru Alexei, recomandă spectatorilor câte trei-patru filme în fiecare emisiune. Filmele recomandate sunt alese la întâmplare. D.Alexei nu oferă nicio informație despre evenimentele cinematografice din Europa, din lume. Nu se discută despre film deloc, chiar dacă rubrica este una zilnică. Prezentatorul selectează, la gustul lui!!! (nefiind nici de specialitate, și nici măcar informat!) câteva filme, și povestește subiectele acestora, fără să spună ce fel de producții sunt, când, unde și de către cine au fost realizate, ce palmares au etc. Uneori, se creează impresia că prezentatorul rubricii „Film” nici măcar nu a privit filmele ce le recomandă, utilizând doar rezumatele de pe internet.

Alt moment deranjant este că toate filmele selectate de către D. Alexei sunt producții hollywoodiene, de fapt, promovându-le. Nicio producție europeană nu a fost recomandată.
În acest context, ne întrebăm, ce promovează „Moldova 1” în calitate de televiziune publică? Producția cinematografică americană? În timp ce evenimentele culturale din oraș nu se pot bucura de o rubrică dedicată. Despre acestea ne putem informa doar de pe banda rulantă, în cazul în care reușim să citim.
Conținutul altor rubrici, de asemenea, este unul sărac. Uneori, se creează impresia că realizatorii emisiunii „Bună dimineața!” nu au acces la internet, atât de neimportantă și învechită este informația care se dă.
Multe discuții cu invitații sunt lungi și plictisitoare, iar întrebările neinteresante, banale. Se simte lipsa de informare a prezentatorilor în privința persoanelor cu care stau de vorbă. Oameni interesanți trec prin studio, fără a descoperi, până la urmă ceva interesant. De exemplu, de ziua oamenilor în etate a fost invitată d-na Nina Dănilă, în vârstă de 85 de ani, cu un stagiu de 60 de ani în pedagogie, dar n-a fost prezentată nicicum. Aflăm detalii despre ea doar din dialog cu prezentatoarea, și, după o discuție lungă, de 7 minute, rămânem cu senzația că așa și n-am reușit să cunoaștem o persoană atât de interesantă.
Alt neajuns al conținutului ar fi faptul, că dialogurile cu invitații emisiunii nu abordează o tematică diversă.

Bineînțeles, acum emisiunea arată mult mai bine decât un an în urmă, dar, în comparație cu emisiunile matinale de la alte posturi, rămâne a fi una depășită de timp.
Monitorizarea ediţiilor din 11 şi 12 octombrie 2012

Viorica Bogatu
Prezentatori: Rodica Gantea, Olesea Beresteanu, Irina Staver, Dumitru Alexei.

Conținut. Emisiunile din 1-12 octombrie, precum și din 15-16 octombrie, au inclus câteva subiecte (cel de la rubrica „Fotografiile vorbesc” cu scriitoarea  Claudia Partole, reportajul despre tramvaiele din Chișinău de altădată, un portret despre laureatul Eurovision 2011 A.Ribak cu prilejul evoluării sale la Chișinău etc.), relatări  (despre  proiectul transfrontalier  în ce privește refacerea și punerea în valoare a Cetății Soroca), știri utile (cum să păstrăm strugurii), prezențe pe platou  (specialistul în artrita juvenilă profesorul Liliana Groppa,  istoricul literar Iurie Colesnic, o inspirată amatoare și interpretă de muzică populară octogenara Nina Dănilă, protoiereul Ioan Ciuntu cu un cor din Sighișoara, interpretul Bedros Kirkorov etc.) oportune și interesante. Este un semn vădit că emisiunea are atât puncte de atracție, cât și potențial de dezvoltare.
Din păcate însă, subiectele bune apar accidental și nu sunt completate cu un conținut consistent, iar senzația generală este de confuzie, și nu de o emisiune bine gândită, concepută și structurată. Câteva rubrici permanente – „Gimnastica”, „Viața mondenă”, „Curiozități”, „Cinematografie”, „Nume de familie” nu sunt și cele mai reprezentative pentru o astfel de emisiune, iar ultimele trei abuzează de imagini și informații extrase de pe internet, din surse neidentificate, făcând referire la noutăți culturale internaționale, nu și naționale. De rea calitate tehnică – o serie de subiecte la rubrica „Zâmbiți cu noi”, luate de pe youtube.
Conținutul fiind parțial adecvat tipului de emisiune anunțat – informativ de divertisment, cedează sub aspectul profunzimii subiectelor abordate. În plus, o emisiune informativă presupune axarea pe eveniment, pe când „Buna dimineața!” conține, de regulă, doar un bloc de știri. Se face referință doar la unele din evenimentele importante, mai cu seamă din domeniul social sau cultură, care se produc sau urmează să se producă, fără a fi clare criteriile de selectare. Bunăoară, știrea care a bulversat mass-media de pe mapamond la mijlocul lunii octombrie, despre saltul din stratosferă cu parașuta, una foarte potrivită pentru o emisiune matinală ce presupune mai multă lejeritate, a fost trecută cu vederea de producătorii emisiunii. „Ziua combaterii artritei”, „Ziua consumatorului” etc., pe care le aduc în prim-plan autorii emisiunii își au motivația, dar deseori nu beneficiază de o realizare pe măsură și astfel se transformă într-un clișeu plictisitor.
Regie. Emisiunea nu are o haină grafică distinctă. Studioul e destul de atractiv prin paleta culorilor vii și „matinale” care persistă. Supărătoare însă imaginea cu măsuța de sticlă și 2 scaune, asupra căreia de mai multe ori pe parcursul fiecărui program insistă camera de luat vederi. Muzica de fundal nu e întotdeauna motivată. Fonograma din 12 octombrie, a întârziat (interpreți italienii în studio). Interviurile în studio sunt prea lungi. Invitatul în studio plasticianul Iurie Matei (15 octombrie) a vorbit despre lucrările sale fără însă a dispune de un suport video care i-ar ilustra creația. La un subiect bun cu interpretul A.Ribac a lipsit traducerea din limba rusă în română (15 octombrie). N-a fost tradus din rusă în română nici dialogul cu interpretul Bedros Kirkorov. 

Pe burtieră, se difuzează supărător de frecvent îndemnul de a trimite SMS, cu preîntâmpinarea că mesajele cu caracter defăimător vor fi șterse. Practic însă asemenea mesaje lipsesc, iar anunțul respectiv se transformă într-unul inutil.
Textele de pe burtieră conțin informații utile, precum „Date meteo”, „Deconectări” etc., dar abundă de greșeli: zilele lunii se scriu cu litere, pe când ar trebui să se scrie cu cifre, datele meteo se anunță cu greșeli. Comit greșeli de limbă și prezentatorii (copiii au „eclipsat” publicul prin talentul lor, în sens de „impresionat”..., de 2 ori într-o emisiune).
Concluzii și recomandări.
- În formatul actual, „Bună dimineața” este astăzi mai mult o emisiune radiofonică, decât televizată, iar puținele subiecte video clachează deseori la capitolul calitate. De aceea, urmează a fi revăzut conceptul și structura emisiunii, pentru a-i conferi un specific televizat atractiv și original.
- Diapazonul tematic este destul de sărac, limitându-se de regulă la tematica socială și culturală. Segmentul politic își găsește reflectare preponderent în blocul de știri, ceea ce nu este suficient, iar oglinda evenimentelor zilei apare astfel deformată.
- Rubricile „Viața mondenă”, „Curiozități”, „Nume de familie”,  „Cinematografie” în formula respectivă sunt inacceptabile. Emisiunea urmează să-și mențină rubricile originale („Fotografiile vorbesc”) și să inaugureze câteva rubrici sau să le înlocuiască pe cele vechi dar cu noi autori, care să se constituie în niște jaloane tematice permanente.
- Ponderea imaginilor preluate de pe internet este excesivă, se reclamă astfel un număr mai mare de subiecte originale.
- Este necesar un editor care să aibă grijă de calitatea textelor de pe burtieră, dar și de limbajul prezentatorilor.
- Pentru a-i conferi competitivitate și calitate, o soluție ar fi scoaterea emisiunii „Bună dimineața!” la concursul de proiecte.

